OR รายย่อยยังถือเยอะ
 “เซียนฮง” สถาพร งามเรืองพงศ์ ขายหุ้น OR ออกไปกว่า 126 ล้านหุ้นหากดูจากตัวเลข แม้มากแต่ที่ยังมีอยู่ก็จำนวนมากเช่นกัน
“เซียนฮง” สถาพร งามเรืองพงศ์ ขายหุ้น OR ออกไปกว่า 126 ล้านหุ้นหากดูจากตัวเลข แม้มากแต่ที่ยังมีอยู่ก็จำนวนมากเช่นกัน
20 ก.ย. 2564

ก่อนหน้านี้ เขียนเรื่อง “เซียนฮง” สถาพร งามเรืองพงศ์ ขายหุ้น OR ออกไปกว่า 126 ล้านหุ้น
หากดูจากตัวเลข แม้จะค่อนข้างมาก
ทว่าสัดส่วนที่เซียนฮง ยังถืออยู่นั้น ถือว่า ยังมีจำนวนมากเช่นกัน หรือ จำนวน 118,688,600 หุ้น คิดเป็น 0.99% และหากคิดเป็นมูลค่าเงิน ณ ราคาหุ้นล่าสุด
น่าจะอยู่ประมาณ 3.4 – 3.5 พันล้านบาท
จำนวนหุ้นที่ยังถืออยู่นี้ หากนับเป็นนักลงทุนรายบุคคล
ถือว่าเป็นจำนวนมูลค่าเงินที่มากนัก
มีนักลงทุนมาถามว่า ทราบไหมว่าทำไมเซียนฮงถึงขาย
ประเด็นนี้ยากที่จะตอบ และส่วนตัวไม่เคยสัมภาษณ์เซียนฮง หากมีโอกาส ไว้จะมาเล่าสู่กันฟัง
แต่หากจะให้เดา เขาก็อาจปรับพอร์ต ดึงเงินออกมา แล้วไปลงทุนหุ้นตัวอื่น ๆ ที่ประเมินแล้วว่า น่าจะให้ผลตอบแทนมากกว่า OR หรืออาจจะกระจายความเสี่ยงออกไป
ดีกว่ามาลงทุนใช้เงิน 7-8 พันล้านบาทในหุ้นเพียงตัวเดียว
มาถึงในส่วนของรายย่อยกันบ้าง
ข้อมูลก่อนหน้านี้ หรือในช่วงเปิดจองไอพีโอหุ้น OR
พอจะรับทราบกับคร่าว ๆ แล้วว่า นักลงทุนรายย่อยเข้ามาจองหุ้น OR และน่าจะมีมากกว่า 4 แสนราย
หลังจากเปิดเทรดวันแรก
มีนักลงทุนรายย่อยขายหุ้นออกไปพอสมควร
ตัวเลขล่าสุด ณ วันที่ 17 มี.ค. หรือหลังเทรดวันแรกได้เดือนกว่า ๆ
จำนวนผู้ถือหุ้นรายย่อย (Free float) อยู่ที่ 395,581 ราย
ล่าสุด ณ วันที่ 9 ก.ย.ที่ผ่านมา แม้ข้อมูลของตลาดหลักทรัพย์ฯ ไม่ได้ระบุว่า สัดส่วนของนักลงทุนรายย่อยเหลือจำนวนเท่าไหร่กันแน่
แต่เราจะเห็นตัวเลขผู้ถือหุ้น OR  ณ วันดังกล่าว ทั้งหมดอยู่ที่ 353,780 ราย
จำนวนตัวเลขนี้ ส่วนใหญ่เป็นรายย่อย
เพราะจำนวนรายใหญ่ หรือกลุ่มนักลงทุนสถาบัน กองทุนต่าง ๆ  หากคิดเป็นจำนวน “ราย” แล้ว น่าจะมีแค่หลักร้อยราย (แต่จำนวนหุ้นถือรวมกันน่าจะอยู่ราว ๆ 77-78% ของหุ้นทั้งหมด)
ผ่านไป 7 เดือนกว่า ๆ รายย่อยเพิ่งขายหุ้นออกไปเพียง 5 -6 หมื่นรายเท่านั้น
แต่ระหว่างทาง หรือนับตั้งแต่เทรดวันแรก มาถึงปัจจุบัน
น่าจะมีรายย่อยเข้ามาซื้อหุ้น OR แบบ ซื้อ ๆ ขาย ๆ
หรือขายหุ้นที่ได้มาตั้งแต่ไอพีโอออกไปก่อน แล้ววกกลับมาซื้อเข้าพอร์ตอีกหวังทำกำไรเป็นรอบ ๆ
ไม่ว่าการเทรดหุ้นของรายย่อยใน OR จะเป็นอย่างไร
แต่จำนวนรายของรายย่อยที่ยังถือใน OR กว่า 3.4 – 3.5 แสนรายนี้ ถือว่ามาก และไม่แน่ใจว่ามากที่สุดในบรรดาหุ้นที่จดทะเบียนในตลาดหลักทรัพย์ฯ หรือเปล่า
เพราะอย่างหุ้นแม่ของ OR คือ บมจ.ปตท. หรือ PTT
ข้อมูลล่าสุด ณ วันที่ 5 มี.ค. 2564 มีจำนวนผู้ถือหุ้นทั้งหมด 168,175 ราย
ในจำนวนนี้เป็นสัดส่วนของนักลงทุนรายย่อย (Free float) จำนวน 158,683 ราย เท่านั้น น้อยกว่าสัดส่วนรายย่อยของ OR กว่า 1 เท่าตัว
เข้าใจว่า น่าจะยังมีนักลงทุนที่ถือหุ้น OR ตั้งแต่ไอพีโอ เหลืออยู่อีกค่อนข้างมาก
ในกลุ่มนี้มีทั้งตั้งใจถือยาว หรือเป็นการลงทุนระยะยาว ดักกินเงินปันผลไปเรื่อย ๆ
หรือบางส่วนถือหุ้นที่มีใบหุ้น แต่ยังไม่ได้เปิดพอร์ตกับโบรกเกอร์ ด้วยเหตุผลที่แตกต่างกันไป เช่น ไม่ทราบว่าเปิดพอร์ตอย่างไร ไม่มีเวลาเปิด อยากถือใบหุ้นไว้แบบนั้นนั่นแหละ ฯลฯ